MyBHA mohon kerajaan bantu pemilik hotel
KUALA LUMPUR: Persatuan Hotel Bajet Malaysia (MyBHA)
telah meminta kerajaan untuk segera merangka tindakan bagi melindungi pemilik
dan pengendali hotel daripada kesan Covid-19.  Timbalan Presiden Kebangsaan MyBHA, Sri Ganesh Michiel
berkata, persatuan itu telah menerima banyak maklum balas negatif daripada
anggota-anggotanya, yang mana, Kemudahan Bantuan Khas (SRF) yang diumumkan oleh
kerajaan tidak mesra kepada pihak hotel. “Institusi perbankan dan kewangan sering meminggirkan
industri hotel kerana mereka beranggapan industri tersebut sebagai sektor yang
berisiko tinggi,” katanya dalam satu kenyataan semalam. Kerajaan memperuntukkan RM5 bilion di bawah SRF untuk
menyediakan bantuan kepada perusahaan kecil dan sederhana (PKS) yang terjejas
oleh Covid-19. Sri Ganesh, yang juga pengerusi biro teknologi komunikasi
& maklumat dan perundangan nasional MyBHA, mendakwa pemilik hartanah sedang
mengambil kesempatan daripada keadaan itu dengan menolak atau enggan
membenarkan pengecualian atau memberi diskaun sewa kepada penyewa mereka yang
telah melabur bagi menukar hartanah tersebut sebagai sebuah hotel. Pemilik hotel juga bimbang bahawa kemungkinan mereka
boleh kehilangan pemilikan hotel mereka, disebabkan kegagalan pembayaran sewa
kepada pemilik hartanah, yang kini menikmati moratorium untuk pinjaman gadai
janji mereka.  “Ini tidak adil memandangkan anggota kami yang
sebenarnya menanggung kerugian,” katanya, sambil menambah langkah itu
boleh membawa kepada penutupan perniagaan sesebuah hotel, peningkatan dalam kes
perundangan, kebankrapan dan pembuangan pekerja. – Bernama 
See author's posts
